বন্যা মোকাবিলায় বড় পদক্ষেপ! বাংলা-বিহারে গঙ্গা ড্রেজিংয়ের ঘোষণা রাজ্য বাজেটে

কলকাতা: প্রতি বছর বর্ষায় বন্যা পরিস্থিতি মোকাবিলায় গুরুত্বপূর্ণ ঘোষণা করল রাজ্য সরকার। সোমবার বিধানসভায় বাজেট (West Bengal State Budget 2026) পেশ করতে গিয়ে অর্থমন্ত্রী স্বপন দাশগুপ্ত (Swapan Dasgupta) জানান, পশ্চিমবঙ্গ ও বিহার জুড়ে গঙ্গার ড্রেজিং করা হবে। এর লক্ষ্য নদীর নাব্যতা বৃদ্ধি এবং বন্যার ঝুঁকি কমানো।

বাজেট বক্তৃতায় অর্থমন্ত্রী বলেন, গঙ্গা ও তার অববাহিকায় পলি জমে নদীর ধারণক্ষমতা কমে যাওয়ায় বহু এলাকায় জলনিকাশি সমস্যা এবং বন্যা পরিস্থিতি তৈরি হয়। সেই সমস্যা মোকাবিলায় বৃহৎ পরিসরে ড্রেজিংয়ের পরিকল্পনা নেওয়া হয়েছে।

আরও পড়ুন: সামাজিক প্রকল্পে কাটছাঁট নয়, প্রথম বাজেটেই আশ্বাস বিজেপি সরকারের

সরকারের মতে, নদীর তলদেশ থেকে পলি অপসারণ করলে জলপ্রবাহ স্বাভাবিক হবে এবং অতিবৃষ্টির সময় অতিরিক্ত জল দ্রুত নিষ্কাশন করা সম্ভব হবে। এর ফলে পশ্চিমবঙ্গ ও বিহারের বিস্তীর্ণ এলাকার মানুষ উপকৃত হবেন।

বিশেষজ্ঞদের একাংশের মতে, গঙ্গার নাব্যতা বজায় রাখা এবং নদীপথের সংস্কার দীর্ঘমেয়াদে বন্যা নিয়ন্ত্রণে কার্যকর ভূমিকা রাখতে পারে। তবে প্রকল্প বাস্তবায়নের জন্য দুই রাজ্য ও কেন্দ্রীয় সংস্থাগুলির সমন্বয় অত্যন্ত গুরুত্বপূর্ণ হবে। বাজেটে ঘোষিত এই প্রকল্পকে উত্তর ও দক্ষিণবঙ্গের বন্যাপ্রবণ এলাকার জন্য গুরুত্বপূর্ণ পদক্ষেপ হিসেবেই দেখা হচ্ছে।